Document ID: 31997R1466

Reference:
10/Volumul 01
RO
Jurnalul Ofícial al Uniunii Europene
84
31997R1466
L 209/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1466/97 AL CONSILIULUI
din 7 iulie 1997
privind consolidarea supravegherii pozițiilor bugetare și supravegherea și coordonarea politicilor economice
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 103 alineatul (5),
având în vedere propunerea Comisiei (1),
hotărând în conformitate cu procedura menționată la articolul 189c din tratat (2),
(1)
întrucât Pactul de stabilitate și creștere are la bază obiectivul finanțelor publice sănătoase ca mijloc de întărire a condițiilor pentru stabilitatea prețurilor și pentru o creștere puternică și durabilă, care conduce la crearea de locuri de muncă;
(2)
întrucât Pactul de stabilitate și creștere se compune din prezentul regulament care are ca obiectiv să consolideze supravegherea pozițiilor bugetare, precum și supravegherea și coordonarea politicilor economice, din Regulamentul (CE) nr. 1467/97 (3) al Consiliului care are ca obiectiv accelerarea și clarificarea procedurii de deficit exesiv și din Rezoluția Consiliului din 17 iunie 1997 privind Pactul de stabilitate și creștere (4) în care, în conformitate cu articolul D din Tratatul privind Uniunea Europeană, se emit orientări politice ferme pentru aplicarea Pactului de stabilitate și creștere într-o manieră strictă și oportună și în special pentru a se adera la obiectivul pe termen mediu al pozițiilor bugetare aproape de echilibru sau în excedent față de care s-au angajat toate statele membre și a se aplica acțiunile bugetare corective pe care le consideră necesare pentru îndeplinirea obiectivelor programelor lor de stabilitate și convergență, ori de câte ori dispun de informații ce indică o discrepanță semnificativă, reală sau prognozată, față de obiectivul bugetar pe termen mediu;
(3)
întrucât în etapa a treia a Uniunii Economice și Monetare (UEM), statelor membre le revine, în conformitate cu articolul 104c din tratat, în mod clar obligația să evite deficitele publice excesive; întrucât conform articolului 5 din Protocolul nr. 11 la tratat privind anumite prevederi referitoare la Regatul Unit al Marii Britanii și Irlandei de Nord, articolul 104c alineatul (1) nu se aplică Regatului Unit decât dacă intră în etapa a treia; întrucât obligația din cadrul articolului 109e alineatul (4) de a se evita deficitele excesive continuă să se aplice Regatului Unit;
(4)
întrucât aderarea la obiectivul pe termen mediu a pozițiilor bugetare aproape de echilibru sau în excedent permite statelor membre să controleze fluctuațiile ciclice normale în vreme ce mențin deficitul public în limitele a 3 % din valoarea de referință a PIB;
(5)
întrucât este adecvat să se completeze procedura supravegherii multilaterale prevăzută de articolul 103 alineatele (3) și (4) cu un sistem de avertizare timpurie, în cadrul căruia Consiliul poate alerta un stat membru într-o etapă timpurie asupra necesității de a întreprinde acțiunile corective necesare asupra bugetului pentru a preveni ca deficitul public să devină excesiv;
(6)
întrucât procedura supravegherii multilaterale de la articolul 103 alineatele (3) și (4) ar trebui să continue pe mai departe monitorizarea în ansamblu a evoluției economice din fiecare stat membru și din Comunitate, precum și a consecvenței politicilor economice cu orientările generale ale politicii economice menționate la articolul 103 alineatul (2) din tratat; întrucât pentru monitorizarea acestei evoluții este adecvată prezentarea informațiilor sub forma programelor de stabilitate și convergență;
(7)
întrucât este necesar a se lua în considerare experiența utilă câștigată datorită programelor de convergență în decursul primelor două etape ale Uniunii Economice și Monetare;
(8)
întrucât statele membre care adoptă moneda unică, denumite mai jos „state membre participante” vor fi realizat, conform articolului 109j din tratat, un grad ridicat de convergență durabilă și în special o poziție financiară publică durabilă; întrucât este necesară menținerea unor poziții bugetare sănătoase în aceste state membre pentru a sprijini stabilitatea prețurilor și pentru întărirea condițiilor favorabile unei creșteri susținute a producției și ocupării forței de muncă; întrucât este necesar ca statele membre participante să prezinte programe pe termen mediu, denumite mai jos „programe de stabilitate”; întrucât este necesar să fie definite elementele principale ale acestor programe;
(9)
întrucât statele membre care nu adoptă moneda unică, denumite mai jos „state membre neparticipante”, trebuie să aplice politicile care au ca obiectiv un grad înalt de convergență durabilă; întrucât este necesar ca aceste state să prezinte programe pe termen mediu, denumite mai jos „programe de convergență”, întrucât este necesar să se definească elementele principale ale acestor programe de convergență;
(10)
întrucât în Rezoluția sa din 16 iunie 1997 privind stabilirea unui mecanism al cursului de schimb în etapa a treia a Uniunii Economice și Monetare, Consiliul European a emis linii directoare politice ferme în conformitate cu care se stabilește un mecanism al cursului de schimb în etapa a treia a UEM, denumită mai jos „MCS 2”; întrucât monedele statelor membre neparticipante care aderă la MCS 2 vor avea un curs central în raport cu euro, care va constitui un punct de referință pentru a se aprecia caracterul adecvat al politicilor lor; întrucât MCS 2 urmează să contribuie și la protejarea lor și a statelor membre care adoptă euro de presiunile de pe piețele valutare; întrucât pentru a face posibilă supravegherea adecvată în cadrul Consiliului, statele membre neparticipante care nu aderă la MCS 2 vor prezenta totuși politici în cadrul programelor lor de convergență orientate spre stabilitate, evitând în acest mod fluctuații reale ale cursului de schimb și fluctuații excesive ale cursului de schimb nominal;
(11)
întrucât o convergență durabilă a fundamentelor economice este o condiție preliminară pentru durabilitatea stabilității cursului de schimb;
(12)
întrucât este necesar să se stabilească un orar pentru prezentarea programelor de stabilitate și a celor de convergență și a actualizării acestora;
(13)
întrucât, în interesul transparenței și al dezbaterii publice informate, este necesar ca statele membre să-și facă publice programele lor de stabilitate și convergență;
(14)
întrucât Consiliul, atunci când examinează și monitorizează programele de stabilitate și programele de convergență și, în special, obiectivul bugetar pe termen mediu sau ritmul de ajustare prevăzut pentru atingerea acestui obiectiv, trebuie să țină cont de caracteristicile importante ciclice și structurale ale economiei fiecărui stat membru;
(15)
întrucât în acest context trebuie acordată o atenție deosebită fluctuațiilor semnificative ale pozițiilor bugetare față de obiectivele bugetare de a fi aproape de echilibru sau în excedent; întrucât este adecvat pentru Consiliu să avertizeze timpuriu pentru a împiedica un deficit public într-unul din statele membre să devină excesiv; întrucât în cazul unei deteriorări bugetare persistente este adecvat pentru Consiliu să-și reîntărească recomandarea și să o facă publică; întrucât Consiliul poate face recomandări statelor membre neparticipante asupra acțiunilor ce trebuie întreprinse pentru a pune în practică programele lor de convergență;
(16)
întrucât atât programele de convergență cât și cele de stabilitate conduc la îndeplinirea condițiilor de convergență economică menționate la articolul 104c,
ADOPTĂ PREZENTUL REGULAMENT:
SECȚIUNEA 1
SCOP ȘI DEFINIȚII
Articolul 1
Prezentul regulament stabilește normele referitoare la conținutul, prezentarea, examinarea și monitorizarea programelor de stabilitate și a programelor de convergență ca parte a supravegherii multilaterale de către Consiliu spre a se preveni, într-o etapă timpurie, apariția deficitelor publice excesive și a se promova supravegherea și coordonarea politicilor economice.
Articolul 2
În sensul prezentului regulament, „state membre participante” înseamnă acele state membre care adoptă moneda unică în conformitate cu tratatul și „state membre neparticipante” înseamnă acelea care nu au adoptat moneda unică;
SECȚIUNEA 2
PROGRAME DE STABILITATE
Articolul 3
(1)   Fiecare stat membru participant prezintă periodic Consiliului și Comisiei informațiile necesare în scopul supravegherii multilaterale, conform articolului 103 din tratat, sub forma unui program de stabilitate care reprezintă baza esențială pentru stabilitatea prețurilor și pentru o creștere puternică și durabilă, care duce la crearea de locuri de muncă.
(2)   Un program de stabilitate prezintă următoarele informații:
(a)
obiectivul pe termen mediu pentru o poziție bugetară aproape de echilibru sau în excedent și calea de ajustare în vederea atingerii acestui obiectiv privind deficitul/excedentul public și evoluția posibilă a ratei datoriei publice a statului;
(b)
principalele estimări asupra evoluției economice așteptate și variabilele economice importante relevante pentru realizarea programelor de stabilitate cum ar fi cheltuielile de investiții publice, produsul intern brut real (PIB), creșterea, ocuparea forței de muncă și inflația;
(c)
descrierea măsurilor bugetare și a altor măsuri de politică economică ce se iau și/sau se propun pentru îndeplinirea obiectivelor programului și, în cazul principalelor măsuri bugetare, o evaluare a efectelor lor cantitative asupra bugetului;
(d)
o analiză a modului în care principalele realizări economice vor afecta poziția bugetară și datoria.
(3)   Informațiile privind evoluția ratei excedentului/deficitului public și a datoriei principale și estimările economice menționate la alineatul (2) literele (a) și (b) se stabilesc anual și acoperă anul curent și anul precedent, precum și cel puțin următorii trei ani.
Articolul 4
(1)   Programele de stabilitate se prezintă înainte de 1 martie 1999. După această dată, anual se prezintă programe actualizate. Un stat membru ce adoptă moneda unică într-o etapă ulterioară trebuie să prezinte un program de stabilitate în decurs de șase luni de la decizia Consiliului asupra participării sale la moneda unică.
(2)   Statele membre fac publice programele lor de stabilitate și programele lor actualizate.
Articolul 5
(1)   Pe baza estimărilor Comisiei și ale Comitetului înființat prin articolul 109c din tratat, Consiliul examinează, în cadrul supravegherii multilaterale prevăzute la articolul 103, dacă obiectivul bugetar pe termen mediu din programul de stabilitate prevede o marjă de siguranță pentru a asigura evitarea unui deficit excesiv, dacă estimările economice pe care se bazează programul sunt realiste și dacă măsurile ce se iau și/sau se propun sunt suficiente pentru a atinge calea de ajustare dirijată spre obiectivul bugetar pe termen mediu.
Consiliul examinează de asemenea dacă conținutul programului de stabilitate facilitează mai strânsa coordonare a politicilor economice și dacă politicile economice ale statelor membre respective sunt în concordanță cu orientările generale de politică economică.
(2)   Consiliul examinează programul de stabilitate menționat la alineatul (1) în cel mult două luni de la prezentarea programului. Consiliul, pe baza unei recomandări din partea Comisiei și după consultarea Comitetului instituit prin articolul 109c, emite un aviz asupra programului. Atunci când Consiliul, în conformitate cu articolul 103, consideră că trebuie întărite obiectivele și conținutul unui program, Consiliul invită respectivul stat membru, în avizul său, să aducă modificări programului său.
(3)   Programele de stabilitate actualizate se examinează de Comitetul instituit la articolul 109c pe baza evaluărilor Comisiei; dacă este necesar, programele actualizate pot fi examinate de Consiliu în conformitate cu procedura prevăzută la alineatele (1) și (2) ale prezentului articol.
Articolul 6
(1)   Ca parte a supravegherii multilaterale și în concordanță cu articolul 103 alineatul (3), Consiliul monitorizează aplicarea programelor de stabilitate, pe baza informațiilor furnizate de statele membre participante și a estimărilor Comisiei și Comitetului instituit prin articolul 109c, în special în vederea identificării unor discrepanțe semnificative reale sau așteptate ale poziției bugetare de la obiectivul bugetar pe termen mediu sau a ritmului de ajustare în vederea atingerii acestui obiectiv, așa cum se prevede în programul privind surplusul/deficitul public.
(2)   În cazul în care Consiliul identifică discrepanțe semnificative ale poziției bugetare față de obiectivul bugetar pe termen mediu sau ale ritmului de ajustare care trebuie să conducă la realizarea acestui obiectiv, în vederea unei avertizări timpurii pentru a preveni apariția unui deficit bugetar, el adresează, în conformitate cu articolul 103 alineatul (4), o recomandare respectivelor state membre spre a lua cuvenitele măsuri de ajustare.
(3)   În cazul în care, în monitorizarea ulterioară, consideră că discrepanța poziției bugetare față de obiectivul bugetar pe termen mediu sau ritmul de ajustare pentru realizarea acestui obiectiv persistă sau se înrăutățește, Consiliul, în conformitate cu articolul 103 alineatul (4), trebuie să facă o recomandare statelor membre respective să ia măsuri corective prompte și poate, așa cum prevede respectivul articol, și să facă publică recomandarea sa.
SECȚIUNEA 3
PROGRAME DE CONVERGENȚĂ
Articolul 7
(1)   Fiecare stat membru neparticipant prezintă Consiliului și Comisiei informațiile necesare în scopul supravegherii multilaterale la intervale regulate conform articolului 103, sub forma programelor de convergență care constituie o bază esențială pentru stabilirea prețurilor și pentru creșterea puternică și durabilă, care conduce la crearea locuri de muncă.
(2)   Un program de convergență prezintă următoarele informații, în special asupra variabilelor legate de convergență:
(a)
obiectivul pe termen mediu al unei poziții bugetare aproape de echilibru sau în excedent și ritmul de ajustare în vederea atingerii acestui obiectiv privind excedentul/deficitul public; evoluția previzibilă a ratei datoriei publice guvernamentale; obiectivele pe termen mediu ale politicii monetare; raportul dintre aceste obiective și stabilitatea prețurilor și cursurilor de schimb;
(b)
principalele estimări asupra evoluților economice așteptate și asupra variabilelor economice importante care sunt relevante pentru realizarea programelor de convergență, precum cheltuielile publice de investiții, creșterea reală a PIB, ocuparea forței de muncă și inflația;
(c)
o descriere a măsurilor bugetare și a altor măsuri de politică economică luate și/sau propuse pentru a realiza obiectivele programului și, în cazul principalelor măsuri bugetare, o estimare a efectelor lor cantitative asupra bugetului;
(d)
o analiză asupra modului în care schimbările principalelor estimări economice pot afecta poziția bugetară și datoria.
(3)   Informațiile privind evoluția ratei generale a excedentului/deficitului public, a ratei datoriei și a principalelor estimări menționate la alineatul (2) literele (a) și (b) se stabilesc anual și acoperă anul curent și pe cel precedent, precum și cel puțin următorii trei ani.
Articolul 8
(1)   Programele de convergență se prezintă înainte de 1 martie 1999. După această dată, programele actualizate se prezintă anual.
(2)   Statele membre fac publice programele de convergență și programele actualizate.
Articolul 9
(1)   Pe baza estimărilor realizate de către Comisie și Comitetul instituit pe baza articolului 109c din tratat, Consiliul examinează, în cadrul supravegherii multilaterale, în conformitate cu articolul 103, dacă obiectivul pe termen mediu al bugetului din programul de convergență prevede o marjă de siguranță pentru a asigura evitarea unui deficit excesiv, dacă estimările economice pe care se bazează programul sunt realiste sau dacă măsurile ce se iau și/sau sunt propuse sunt suficiente pentru a asigura ritmul de ajustare propus pentru realizarea obiectivului prevăzut pe termen mediu și pentru a se ajunge la o convergență durabilă.
Consiliul mai examinează dacă prin conținutul său programul de convergență facilitează mai strânsa coordonare a politicilor economice și dacă obiectivele economice ale respectivelor state membre sunt în concordanță cu orientările generale de politică economică.
(2)   Consiliul examinează programul de convergență menționat la alineatul (1) în decurs de cel mult două luni de la prezentarea programului. Consiliul, la recomandarea Comisiei și după consultarea Comitetului instituit conform articolului 109c, emite un aviz asupra programului. Atunci când Consiliul consideră că, în conformitate cu articolul 103, obiectivele și conținutul programului trebuie întărite, Consiliul, în avizul său, invită respectivele state membre să-și ajusteze programele.
(3)   Programele de convergență actualizate se examinează de către Comitetul instituit prin articolul 109c, pe baza estimărilor Comisiei; dacă e necesar, programele actualizate pot fi examinate și de către Consiliu, în conformitate cu procedura prevăzută la alineatele (1) și (2) ale prezentului articol.
Articolul 10
(1)   Ca parte a supravegherii multilaterale conform articolului 103 alineatul (3), Consiliul monitorizează aplicarea programelor de convergență pe baza informațiilor furnizate de statele membre neparticipante, conform articolului 7 alineatul (2) litera (a) din prezentul regulament și a estimărilor Comisiei și Comitetului instituit prin articolul 109c din tratat, în special în scopul de a identifica divergențele semnificative reale sau estimate ale poziției bugetare față de obiectivul bugetar pe termen mediu sau ale ritmului de ajustare în vederea realizării acestui obiectiv, așa cum se prevede în programul privind excedentul/deficitul public.
În plus, Consiliul monitorizează politicile economice ale statelor membre neparticipante în lumina obiectivelor programelor de convergență, pentru a se asigura că politicile lor sunt orientate spre stabilitate, evitând astfel fluctuații ale cursului de schimb real și fluctuații excesive ale cursului de schimb nominal.
(2)   În cazul în care Consiliul identifică discrepanțe semnificative ale poziției bugetare față de obiectivul bugetar pe termen mediu sau ale ritmului de ajustare în această direcție, spre a avertiza timpuriu în vederea prevenirii apariției unui deficit excesiv, adresează, în conformitate cu articolul 103 alineatul (4), o recomandare statelor membre respective spre a lua măsurile corective necesare.
(3)   În cazul în care, pe durata supravegherii ulterioare, Consiliul apreciază că discrepanța poziției bugetare față de obiectivul pe termen mediu al bugetului sau ritmul de ajustare în vederea realizării acestui obiectiv persistă sau se agravează, Consiliul, în conformitate cu articolul 103 alineatul (4), face o recomandare respectivului stat membru de a lua măsuri corective prompte, și poate, așa cum prevede acel articol, să facă publică recomandarea.
SECȚIUNEA 4
DISPOZIȚII COMUNE
Articolul 11
În cadrul supravegherii multilaterale descrise în prezentul regulament, Consiliul efectuează estimarea globală descrisă la articolul 103 alineatul (3).
Articolul 12
În concordanță cu al doilea paragraf al articolului 103 alineatul (4), președintele Consiliului și Comisia includ în raportul lor către Parlamentul European rezultatele supravegherii multilaterale ce se desfășoară potrivit prezentului regulament.
Articolul 13
Prezentul regulament intră în vigoare la 1 iulie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 iulie 1997.
Pentru Consiliu
Președintele
J.-C. JUNCKER
(1)  JO C 368, 6.12.1996, p. 9.
(2)  Avizul Parlamentului European din 28 noiembrie 1996 (JO C 380, 16.12.1996, p. 28), Poziția comună a Consiliului din 14 aprilie 1997 (JO C 146, 30.5.1997 p. 26) și Decizia Parlamentului European din 29 mai 1997 (JO C 182, 16.6.1997).
(3)  JO L 209, 2.8.1997, p. 6.
(4)  JO C 236, 2.8.1997, p. 1.

Summary:
Supravegherea politicilor bugetare
Supravegherea politicilor bugetare
SINTEZĂ PRIVIND:
Regulamentul (CE) nr. 1466/97 – consolidarea supravegherii pozițiilor bugetare și supravegherea și coordonarea politicilor economice
CARE ESTE ROLUL ACESTUI REGULAMENT?
Regulamentul introduce componenta preventivă a Pactului de stabilitate și creștere. Este vorba despre măsuri preventive pentru asigurarea disciplinei bugetare necesare pentru buna funcționare a Uniunii Europene.
Regulamentul se aplică nu numai țărilor UE care au adoptat moneda unică, ci și celor care nu au adoptat-o încă.
ASPECTE-CHEIE
Obiectivul regulamentului este supravegherea și coordonarea politicilor bugetare ale țărilor UE pentru a asigura preventiv disciplina bugetară în cadrul UE.
În acest scop, regulamentul prevede un semestru european la începutul fiecărui an, pentru a ajuta țările UE să pună în aplicare politici bugetare solide. Țările UE prezintă Comisiei Europene  programe de stabilitate (pentru țările participante la zona euro) și programe de convergență (pentru țările din afara zonei euro) în care adoptă un obiectiv bugetar pe termen mediu. Aceste programe sunt evaluate de către Comisie și fac obiectul unor recomandări ale Consiliului specifice fiecărei țări.
Semestrul european pentru coordonarea politicilor economice
Semestrul european este o perioadă de șase luni în cursul căreia sunt examinate politicile bugetare ale țărilor UE.
La începutul semestrului, Consiliul identifică principalele provocări economice cu care se confruntă UE și adresează țărilor UE orientări strategice cu privire la politicile de urmat.
Ulterior, pe baza acestor orientări, țările UE trebuie să întocmească:
programele de stabilitate sau de convergență, în temeiul acestui regulament;
programele naționale de reformă, în conformitate cu orientările generale privind politicile economice și cu liniile directoare privind ocuparea forței de muncă.
La încheierea semestrului european și după evaluarea acestor programe, Consiliul adresează recomandări fiecărei țări. În urma evaluării Comisiei, Consiliul prezintă avizul său înainte ca țările UE să își stabilească bugetele finale pentru anul următor.
Obiectivele bugetare pe termen mediu
Fiecare țară a UE are un obiectiv de deficit pe termen mediu privind poziția sa bugetară, definit în termeni structurali. Obiectivele variază de la o țară a UE la alta: acestea sunt cu atât mai stricte cu cât nivelul datoriei și costul estimat al îmbătrânirii populației sunt mai ridicate.
Pentru țările UE care au adoptat moneda euro și pentru statele membre participante la mecanismul cursului de schimb (MCS II), obiectivul se situează între -1 % din PIB și un echilibru sau excedent.
Obiectivele pot fi revizuite în cazul în care se pune în aplicare o reformă structurală majoră sau o dată la trei ani, cu ocazia publicării unor proiecții vizând actualizarea costului estimat al îmbătrânirii populației.
Supravegherea multilaterală: programele de stabilitate și convergență
Programele de stabilitate și de convergență servesc drept bază pentru supravegherea multilaterală a Consiliului UE. Această supraveghere este prevăzută în articolul 121 din Tratatul privind funcționarea UE și trebuie să prevină, într-o etapă timpurie, apariția deficitelor publice excesive și să promoveze coordonarea politicilor economice.
Fiecare țară a UE trebuie să prezinte Consiliului UE și Comisiei un program de stabilitate (pentru țările participante la zona euro) sau de convergență (pentru țările din afara zonei euro).
Programele de stabilitate sau de convergență trebuie să includă următoarele informații:
obiectivul bugetar pe termen mediu și ajustările planificate în vederea atingerii acestui obiectiv;
soldul bugetului general ca procentaj din PIB, evoluția probabilă a ratei datoriei publice, traiectoria planificată de creștere a cheltuielilor publice și traiectoria planificată de creștere a veniturilor publice în ipoteza menținerii politicilor existente, precum și o cuantificare a măsurilor discreționare prevăzute în privința veniturilor;
informații privind costurile estimate ale îmbătrânirii populației și alte costuri posibile (cum sunt garanțiile publice) cu impact potențial major asupra conturilor publice;
informații privind coerența programelor cu orientările generale de politică economică și cu programele naționale de reformă;
principalele estimări în ceea ce privește perspectivele economice care pot influența realizarea programelor de stabilitate și de convergență (cum ar fi creșterea, ocuparea forței de muncă și inflația și alte variabile importante);
o evaluare și o analiză detaliată a măsurilor bugetare și a altor măsuri de politică economică – luate sau planificate – relevante pentru atingerea obiectivelor programului;
o analiză asupra modului în care schimbările principalelor estimări economice pot afecta poziția bugetară și datoria;
după caz, motivele abaterii de la ajustările planificate necesare în vederea îndeplinirii obiectivului bugetar pe termen mediu.
În plus, programele de convergență trebuie să menționeze relația dintre aceste obiective și stabilitatea prețurilor și a cursului de schimb, precum și obiectivele pe termen mediu ale politicii monetare.
Examinarea programelor de stabilitate și de convergență
Pe baza evaluărilor Comisiei și ale Comitetului economic și financiar, Consiliul examinează obiectivele bugetare pe termen mediu prezentate de țări în programele lor. Consiliul verifică în special:
dacă obiectivul se bazează pe estimări economice realiste;
dacă măsurile adoptate sau panificate sunt suficiente pentru atingerea obiectivului bugetar;
dacă evaluarea ajustărilor planificate arată că țara în cauză urmărește îmbunătățirea soldului său bugetar (ajustat ciclic) de la un an la altul;
dacă creșterea anuală a cheltuielilor publice ale țării în cauză nu este prea ridicată, adică nu depășește o rată de referință pe termen mediu.
Atunci când efectuează evaluările, Consiliul ține seama de punerea în aplicare a reformelor structurale majore, în special a reformelor sistemului de pensii.
Consiliul examinează programul în trei luni de la data prezentării acestuia. La recomandarea Comisiei și după consultarea Comitetului economic și financiar, Consiliul emite un aviz asupra programului și poate solicita țării în cauză să adapteze programul dacă consideră că trebuie întărite obiectivele și conținutul acestuia.
Evitarea deficitelor excesive: mecanismul de avertizare timpurie
În cadrul supravegherii multilaterale, Consiliul urmărește punerea în aplicare a programelor de stabilitate și de convergență pe baza informațiilor furnizate de către țările UE și a evaluărilor efectuate de către Comisie și Comitetul economic și financiar.
Așadar, în cazul în care Comisia identifică discrepanțe semnificative față de obiectivul bugetar pe termen mediu sau față de ajustările planificate care trebuie să conducă la realizarea acestui obiectiv, aceasta adresează recomandări țării în cauză pentru a preveni apariția unui deficit excesiv (mecanismul de avertizare timpurie, articolul 121, alineatul 4 din Tratatul privind funcționarea UE).
Recomandările adoptate de către Consiliu pot fi făcute publice.
Orientări din partea Comisiei Europene
În 2015, o comunicare a Comisiei a clarificat modul în care aceasta intenționează să aplice normele Pactului de stabilitate și creștere pentru a consolida legătura dintre reformele structurale, investiții și responsabilitatea fiscală, astfel încât să stimuleze crearea de locuri de muncă și creșterea economică în UE.
Această orientare cuprindea trei obiective principale:
încurajarea implementării eficiente a reformelor structurale;
promovarea investițiilor, în special în contextul noului Fond european pentru investiții strategice, considerat un element central al Planului de investiții pentru Europa propus de Comisie;
o reflectare mai clară a situației economice a fiecăreia dintre țările UE.
DE CÂND SE APLICĂ REGULAMENTUL?
              
Regulamentul se aplică începând cu data de 1 iulie 1998.
CONTEXT
Conform normelor Pactului de stabilitate și creștere, țările UE trebuie să implementeze politici bugetare solide pentru a preveni apariția deficitelor publice excesive care ar putea periclita stabilitatea economică și financiară a UE.
În 2011, Pactul de stabilitate și de creștere a făcut obiectul unei ample reforme. Noile măsuri adoptate constituie o etapă importantă pentru garantarea disciplinei bugetare, promovarea stabilității economice a economiei UE și prevenirea apariției unei noi crize.
Pactul de stabilitate și de creștere include acum șase acte legislative (cunoscute ca „pachetul de șase propuneri”), care au intrat în vigoare la 13 decembrie 2011, și alte două acte (pachetul de două măsuri), care au intrat în vigoare la 30 mai 2013:
Regulamentul (UE) nr. 1173/2011 privind aplicarea eficientă a supravegherii bugetare în zona euro;
Regulamentul (UE) nr. 1174/2011 privind măsurile de executare pentru corectarea dezechilibrelor macroeconomice excesive din zona euro;
Regulamentul (UE) nr. 1175/2011 de modificare a acestui regulament privind procedurile de supraveghere a pozițiilor bugetare;
Regulamentul (UE) nr. 1176/2011 privind prevenirea și corectarea dezechilibrelor macroeconomice;
Regulamentul (UE) nr. 1177/2011 de modificare a procedurii deficitului excesiv;
Directiva 2011/85/UE privind cerințele referitoare la cadrele bugetare ale statelor membre.
Regulamentul (UE) nr. 472/2013 privind supravegherea economiilor și a bugetelor țărilor din zona euro care întâmpină sau care sunt amenințate de dificultăți grave în ceea ce privește stabilitatea lor financiară;
Regulamentul (UE) nr. 473/2013 privind norme comune pentru monitorizarea și evaluare proiectelor de planuri bugetare și asigurarea corectării deficitelor excesive ale țărilor din zona euro.
Pentru informații suplimentare, consultați:
„Pactul de stabilitate și creștere” (Comisia Europeană).
ACTUL PRINCIPAL
            
Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (JO L 209, 2.8.1997, pp. 1-5)
Modificările succesive aduse Regulamentului (CE) nr. 1466/97 au fost integrate în textul de bază. Această versiune consolidată are doar un caracter informativ.
ACTE CONEXE
            
Regulamentul (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro (JO L 306, 23.11.2011, pp. 1-7)
Regulamentul (UE) nr. 1174/2011 al Parlamentului European și al Consiliului din 16 noiembrie 2011 privind măsurile de executare pentru corectarea dezechilibrelor macroeconomice excesive din zona euro (JO L 306, 23.11.2011, pp. 8-11)
Regulamentul (UE) nr. 1176/2011 al Parlamentului European și al Consiliului din 16 noiembrie 2011 privind prevenirea și corectarea dezechilibrelor macroeconomice (JO L 306, 23.11.2011, pp. 25-32)
Regulamentul nr. 1177/2011 al Consiliului din 8 noiembrie 2011 de modificare a Regulamentului (CE) nr. 1467/97 privind accelerarea și clarificarea aplicării procedurii deficitului excesiv (JO L 306, 23.11.2011, pp. 33-40)
Directiva 2011/85/EU a Consiliului din 8 noiembrie 2011 privind cerințele referitoare la cadrele bugetare ale statelor membre (JO L 306, 23.11.2011, pp. 41-47)
Regulamentul (UE) nr. 472/2013 al Parlamentului European și al Consiliului din 21 mai 2013 privind consolidarea supravegherii economice și bugetare a statelor membre din zona euro care întâmpină sau care sunt amenințate de dificultăți grave în ceea ce privește stabilitatea lor financiară (JO L 140, 27.5.2013, pp. 1-10)
Regulamentul (UE) nr. 473/2013 al Parlamentului European și al Consiliului din 21 mai 2013 privind dispozițiile comune pentru monitorizarea și evaluarea proiectelor de planuri bugetare și pentru asigurarea corectării deficitelor excesive ale statelor membre din zona euro (JO L 140, 27.5.2013, pp. 11-23)
Comunicarea Comisiei către Parlamentul European, Consiliu, Banca Centrală Europeană, Comitetul Economic și Social European, Comitetul Regiunilor și Banca Europeană de Investiții – Utilizarea optimă a flexibilității în cadrul normelor prevăzute de pactul de stabilitate și de creștere [COM(2015) 12 final, 13.1.2015]
Data ultimei actualizări: 18.04.2017